承天寺
作者：李彌遜
朝代：宋

paragraphs: 宿雨洗蒼骨，峰巒發新秀。
尋幽躡奇蹤，騰踏衆山囿。
層林鎖巖隈，突兀見危構。
空高望浮黎，靜聖逼靈鷲。
我來風雨秋，白霧欲昏晝。
但聞百川赴，鳴玉瀉寒竇。
岳示閟嶫峨，路絕不得簉。
扳緣仰脇息，坐右俯長溜。
带露摘山芎，披榛覓仙酎。
山光晚逾清，雲壑若相授。
終期爛漫遊，陽烏欲回咮。
更約十日留，曾子緩蹄輳。